กลุ่มพลังงานหนุน SET ปิดบวก 10.68 จุด แนะจับตาบจ.ทยอยประกาศงบ
กลุ่มพลังงานหนุน SET ปิดบวก 10.68 จุด แนะจับตาบจ.ทยอยประกาศงบ โดยดัชนีปิดตลาดวันนี้ที่ระดับ 1,631.46 จุด เพิ่มขึ้น 10.68 จุด หรือ 0.66% มูลค่าการซื้อขาย 3.88 หมื่นล้านบาท
22 ต.ค. 2562

ผู้สื่อข่าวรายงานว่า ดัชนีปิดตลาดวันนี้ที่ระดับ 1,631.46 จุด เพิ่มขึ้น 10.68 จุด หรือ 0.66% มูลค่าการซื้อขาย 3.88 หมื่นล้านบาท
10 หุ้นดันดัชนีวันนี้

ด้าน นายกิจพล ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ดัชนีตลาดหุ้นไทยวันนี้ปรับตัวขึ้นได้ค่อนข้างดี หลังจากที่วานนี้ปรับตัวลดลงไปค่อนข้างแรง จากความกังวลการส่งออกของไทยที่ชะลอตัว โดยวันนี้มีแรงซื้อหุ้นกลุ่มพลังงาน โดยเฉพาะกลุ่มไฟฟ้าเข้ามาผลักดันตลาด รวมถึงเริ่มมีแรงซื้อหุ้นกลุ่มธนาคารพาณิชย์เข้ามา ด้วย หลังจากราคาปรับลดลงจนเริ่มกลับมาน่าสนใจอีกครั้ง ประกอบกับนักลงทุนก็รับรู้ปัจจัยลบของกลุ่มธนาคารพาณิชย์ไปบ้างแล้ว ทำให้เริ่มเห็นราคาหุ้นกลุ่มนี้จะค่อยๆ ฟื้นตัวขึ้น
อย่างไรก็ตามยังคงต้องติดตามการประกาศผลประกอบการไตรมาส 3/62 ของบริษัทจดทะเบียนที่จะทยอยออกมาในช่วงนี้ว่าจะเป็นอย่างไรบ้าง โดยเฉพาะในกลุ่มปิโตรเคมี ที่อาจจะมีการปรับประมาณการกำไรลงอีก และอาจจะส่งผลต่อการเคลื่อนไหวของดัชนีหุ้นไทยให้มีความผันผวนได้
สำหรับปัจจัยภายนอกประเทศนับว่าค่อนข้างดี โดยกรณีการแยกตัวของอังกฤษออกจากการเป็นสมาชิกสหภาพยุโรป (Brexit) นั้น ตลาดเชื่อว่าจะไม่ออกโดยไร้ข้อตกลง ขณะที่สงครามทางการค้าระหว่างประเทศจีน และสหรัฐ เริ่มมีทิศทางที่ดีขึ้น
ทั้งนี้ ตลาดหุ้นไทยจะปิดทำการ 1 วันในวันพรุ่งนี้เนื่องในวันปิยมหาราช และจะกลับมาเปิดทำการอีกครั้งในวันที่ 24 ต.ค. โดยนายกิจพล คาดว่าดัชนีมีโอกาสขึ้นทดสอบแนวต้านใหม่ต่อเนื่อง โดยให้แนวต้านที่ 1,635 จุด และ 1,650 จุด ส่วนแนวรับอยู่ที่ 1,620 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GPSC    มูลค่าการซื้อขาย  3,240.25 ล้านบาท ปิดที่   92.25 บาท  เพิ่มขึ้น 5.25 บาท
AWC     มูลค่าการซื้อขาย  1,478.49 ล้านบาท ปิดที่    6.25 บาท  เพิ่มขึ้น 0.10 บาท
GULF    มูลค่าการซื้อขาย  1,361.39 ล้านบาท ปิดที่  177.00 บาท  เพิ่มขึ้น 5.00 บาท
CPALL   มูลค่าการซื้อขาย  1,129.03 ล้านบาท ปิดที่   81.75 บาท  ราคาไม่เปลี่ยนแปลง
BGRIM   มูลค่าการซื้อขาย    857.06 ล้านบาท ปิดที่   51.00 บาท  เพิ่มขึ้น 2.25 บาท
 
ตลาดหุ้นเอเชีย
